Vier skuldig vir Parys-pypmoord | Maroela Media
Vier mans van Parys in die Vrystaat is Donderdag skuldig bevind aan die moord op Craig Marx, 'n sakeman van die dorp wie se liggaam in Desember 2014 in 'n stormwaterpyp gevind is.
Phaladi Shuping, woordvoerder van die nasionale vervolgingsgesag (NVG), het bevestig dat Koen van Aswegen (53), sy seuns JR (22) en Nikolai (18), en Dawid Kuyler (19) skuldig bevind is aan moord en roof met verswarende omstandighede. Shuping het gesê die mans sal op 25 April weer in die hof verskyn om gevonnis te word.
Maroela Media het vroeër berig die beskuldigdes het Marx (47) glo op 4 Desember 2014 in 'n lokval gelei nadat hulle vantevore opknappingswerk by sy huis gedoen het. Van Aswegen, wat Marx glo R10 000 geskuld het, het saam met die medepligtiges 'n skoktoestel gebruik om hom te verlam. Hulle het hom hierna met 'n staalpyp aangerand voordat hulle hom met plastiek en toue vasgebind het. Hy is daarna lewend in 'n stormwaterpyp sowat 15 km buite Parys gegooi. Volgens die lykskouing het Marx waarskynlik versmoor.
'n Vyfde beskuldigde, wat ten tyde van die moord minderjarig was, het as staatsgetuie opgetree in ruil vir moontlike vrywaring van vervolging kragtens art. 204 van die Strafproseswet.
Ella van der Schyff, Marx se vriendin, het Vrydag aan Maroela Media gesê sy het die hofverrigtinge tydens die hele verhoor bygewoon omdat sy eerstehands die gebeure wou hoor wat tot haar geliefde se dood gelei het.
"Ek is tevrede met die skuldigbevinding en voel geregtigheid het geskied. Niks kan vir Craig terugbring nie, maar die regter in die saak was briljant en het hom uitstekend van sy taak gekwyt," het sy gesê.
"Ek sal Craig altyd onthou as 'n man met 'n oop hart en 'n oop hand. Iemand wat nooit nee gesê het wanneer iemand anders hulp nodig gehad het nie en nooit iets terug verwag het nie. Hy was 'n wonderlike mens. Ek sal weer in die hof wees wanneer sy moordenaars gevonnis word, maar ek hoop ek kan nou hierdie hoofstuk agter my sit."
Hoe tragies dat 'n mens iemand ander so traagies kan vermoor en dan met'n glimlag kan wegstap.
'n Lewe vir R10,000.
Ons lewe in die eindtyd.
Hy was so nice om hulle R10000 te leen en dit is hoe hulle hom bedank,deur hom te vermoor,mag julle gemors lank sit.
Die doodstraf moet ingestel word. Al is jy wit of geel of pers…
Bring terug die doodstraf. Anders is die gespuis oor 'n paar jaar weer vry. Hoekom moet die belastingbetaler hulle onderhou – hang hulle en spaar geld